Τροποποιημένη πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί του Ευρωπαϊκού Έτους των Ατόμων με Ειδικές Ανάγκες 2003 (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. ΙΣΤΟΡΙΚΟ

Στις 29 Μαΐου 2001, η Επιτροπή ενέκρινε πρόταση απόφασης του Συμβουλίου σχετικά με το Ευρωπαϊκό Έτος των Ατόμων με Ειδικές Ανάγκες 2003 [1] Η πρόταση διαβιβάστηκε στο Κοινοβούλιο και το Συμβούλιο στις 29 Μαΐου 2001. Στη σύνοδο της 17ης Οκτωβρίου 2001, η Οικονομική και Κοινωνική Επιτροπή εξέδωσε γνώμη για την πρόταση αυτή [2] Το Ευρωπαϊκό Κοινοβούλιο, η γνώμη του οποίου ζητήθηκε στο πλαίσιο της διαδικασίας διαβούλευσης, εμπιστεύτηκε την εξέταση αυτής της πρότασης στη δική του επιτροπή απασχόλησης και κοινωνικών υποθέσεων (αρμόδια για την έκθεση), καθώς και στην επιτροπή προϋπολογισμών και στην επιτροπή ελευθεριών και δικαιωμάτων των πολιτών, δικαιοσύνης και εσωτερικών υποθέσεων (των οποίων ζητήθηκε η γνώμη). Η επιτροπή απασχόλησης και κοινωνικών υποθέσεων ψήφισε την έκθεσή της στις 23 Οκτωβρίου 2001. Στην ολομέλεια της 12 Νοεμβρίου 2001, το Ευρωπαϊκό Κοινοβούλιο διατύπωσε γνώμη εγκρίνοντας την πρόταση της Επιτροπής με την επιφύλαξη των τροποποιήσεων που επέφερε και κάλεσε την Επιτροπή να τροποποιήσει ανάλογα την πρότασή της σύμφωνα με το άρθρο 250, παράγραφος 2, της Συνθήκης ΕΚ.

[1] EE C 240 E, 28.8.2001, σ 160.

[2] Γνώμη της 17/10/2001, CES 1323/2001

2. Η γνώμη του Ευρωπαϊκού Κοινοβουλίου

Το Κοινοβούλιο πρότεινε 52 τροπολογίες εκ των οποίων 27 έγιναν δεκτές πλήρως ή μερικώς από την Επιτροπή. Οι τροπολογίες που δέχτηκε η Επιτροπή ενσωματώθηκαν στην παρούσα αναθεωρημένη πρόταση.

Οι περισσότερες τροπολογίες που ενέκρινε το Κοινοβούλιο και αποδέχθηκε η Επιτροπή (τροπολογίες 3, 6, 8, 9, 11, 12, 14, 15, 18, 20, 21, 24, 25, 26, 27, 29, 31, 32, 33, 35, 36, 39, 41, 43, 44, 46 και 52 ) ενισχύουν ή διασαφηνίζουν τους στόχους της απόφασης, βελτιώνοντας με τον τρόπο αυτό το κείμενο.

Με την τροπολογία 39, το Κοινοβούλιο ζητά επίσης ορισμένα μέτρα σε κοινοτική κλίμακα να μπορούν να λαμβάνουν χρηματοδότηση μέχρι το 90 % των επιλέξιμων δαπανών. Η Επιτροπή πιστεύει ωστόσο ότι πρέπει να διατηρηθεί το ποσοστό του 80 % εφόσον το ποσοστό αυτό εγκρίθηκε ήδη για την υποστήριξη των ενεργειών ευαισθητοποίησης που προβλέπονται από το κοινοτικό πρόγραμμα για την καταπολέμηση των διακρίσεων. Η Επιτροπή δεν μπορεί επίσης να αποδεχθεί ότι η χρηματοδότηση των ενεργειών που υλοποιούν τα κράτη μέλη προσαρμόζεται στο 60 % (τροπολογία 40). Πράγματι η πρόταση αυτή θα μείωνε το πολλαπλασιαστικό αποτέλεσμα που ελπίζει η Επιτροπή ότι θα αποκομίσει με αυτό το μέτρο.

Για λόγους σαφήνειας και συντομίας, η Επιτροπή δεν ήταν σε θέση να δεχθεί ορισμένες τροπολογίες που επικαλύπτουν διατάξεις οι οποίες έχουν ήδη γίνει δεκτές στην αρχική πρόταση (τροπολογίες 1, 2, 7, 10, 13, 16, 17, 19, 22, 23 ,28, 30, 34, 37 , 38 , 42 , 45 , 47 ,48 , 49 και 50). Τέλος, με τις τροπολογίες 4 και 5, το Κοινοβούλιο εκφράζει την επιθυμία του να διατυπωθούν στο πλαίσιο του Έτους νέες νομοθετικές προτάσεις από την Επιτροπή. Ωστόσο η τελευταία αυτή επιθυμία δύσκολα μπορεί να γίνει δεκτή με τη μορφή που έχει διότι η Επιτροπή δεν μπορεί να δεσμευτεί σε μια πρόταση να προχωρήσει σε άλλες προτάσεις. Η Επιτροπή πιστεύει ωστόσο ότι το Ευρωπαϊκό Έτος θα παρέχει ένα κατάλληλο και αναγκαίο πλαίσιο για να συζητηθούν οι πρωτοβουλίες που επιθυμεί το Κοινοβούλιο.

2001/0116 (CNS)

Τροποποιημένη πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί του Ευρωπαϊκού Έτους των Ατόμων με Ειδικές Ανάγκες 2003

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 13,

την πρόταση της Επιτροπής [3],

[3] EE C 240 E, 28.8.2001, σ 160.

τη γνώμη του Ευρωπαϊκού Κοινοβουλίου [4],

[4] ΕΕ...

τη γνώμη της Οικονομικής και Κοινωνικής Επιτροπής [5],

[5] ΕΕ...

τη γνώμη της Επιτροπής των Περιφερειών [6],

[6] ΕΕ...

Εκτιμώντας τα εξής:

(1) Η προώθηση της απασχόλησης και της κοινωνικής προστασίας υψηλού επιπέδου και η βελτίωση του βιοτικού επιπέδου και της ποιότητας ζωής στα κράτη μέλη είναι οι στόχοι της Ευρωπαϊκής Κοινότητας.

(2) Ο Κοινοτικός Χάρτης των Θεμελιωδών Κοινωνικών Δικαιωμάτων των εργαζομένων αναγνωρίζει την ανάγκη κατάλληλης δράσης για την κοινωνική και οικονομική ένταξη των ατόμων με ειδικές ανάγκες καθώς.

(3) Το ψήφισμα του Συμβουλίου και των υπουργών παιδείας, που συνέρχονται στο πλαίσιο του Συμβουλίου της 31ης Μαΐου 1990 [7] σχετικά με την ένταξη των μειονεκτούντων παιδιών και νέων στα κανονικά εκπαιδευτικά συστήματα τονίζει ότι "τα κράτη μέλη συμφώνησαν να εντείνουν όπου απαιτείται τις προσπάθειές τους για την ένταξη ή την ενθάρρυνση της ένταξης των μειονεκτούντων μαθητών και σπουδαστών στο κανονικό εκπαιδευτικό σύστημα".

[7] ΕΕ C 162, 3/07/1990. σ 7.

(4) Το ψήφισμα του Συμβουλίου και των εκπροσώπων των κυβερνήσεων των κρατών μελών συνελθόντων στο πλαίσιο του Συμβουλίου της 20ης Δεκεμβρίου 1996 για την ισότητα των ευκαιριών για τα άτομα με ειδικές ανάγκες [8] και το ψήφισμα του Συμβουλίου της 17ης Ιουνίου 1999 για τις ίσες ευκαιρίες απασχόλησης για τα άτομα με ειδικές ανάγκες [9], επαναλαμβάνουν τα βασικά ανθρώπινα δικαιώματα των ατόμων με ειδικές ανάγκες για ίση πρόσβαση στις κοινωνικές και οικονομικές ευκαιρίες.

[8] ΕΕ C 12, 13.1.1997

[9] EE C 186, 2.7.1999, σ.3

(5) Στα συμπεράσματα του Ευρωπαϊκού Συμβουλίου, που πραγματοποιήθηκε στη Λισσαβώνα στις 23 και 24 Μαρτίου 2000, απευθύνεται έκκληση στα κράτη μέλη να λάβουν περισσότερο υπόψη τον κοινωνικό αποκλεισμό στις πολιτικές τους για την απασχόληση, την εκπαίδευση και την κατάρτιση, την υγεία και τη στέγη και να ορίσουν ενέργειες προτεραιότητας για ειδικές ομάδες-στόχους, όπως τα άτομα με ειδικές ανάγκες.

(6) Η ευρωπαϊκή κοινωνική ατζέντα που εγκρίθηκε στο Ευρωπαϊκό Συμβούλιο στη Νίκαια στις 7, 8, 9 Δεκεμβρίου 2000 δηλώνει ότι η Ευρωπαϊκή Ένωση θα αναπτύξει, ιδίως κατά το Ευρωπαϊκό Έτος των Ατόμων με Ειδικές Ανάγκες (2003), κάθε δράση που αποσκοπεί στην επίτευξη της πλήρους ένταξης των ατόμων με ειδικές ανάγκες σε όλους τους τομείς της ζωής.

(7) Το έτος 2003 θα έχουν συμπληρωθεί δέκα χρόνια από την υιοθέτηση των κανόνων για την ισότητα των ευκαιριών για τα άτομα με ειδικές ανάγκες από τη Γενική Συνέλευση των Ηνωμένων Εθνών, οι οποίοι επέτρεψαν να σημειωθεί σημαντική πρόοδος όσον αφορά την προσέγγιση των ειδικών αναγκών σύμφωνα με τις αρχές των δικαιωμάτων του ανθρώπου.

(8) Η παρούσα απόφαση σέβεται τα θεμελιώδη δικαιώματα και τις αρχές που αναγνωρίζονται ιδίως από το Χάρτη των Θεμελιωδών Δικαιωμάτων της Ευρωπαϊκής Ένωσης ως γενικές αρχές του κοινοτικού δικαίου. Ιδιαίτερα η παρούσα απόφαση επιδιώκει να εξασφαλίσει τον πλήρη σεβασμό του δικαιώματος των ατόμων με ειδικές ανάγκες να επωφελούνται από μέτρα που προορίζονται να εξασφαλίσουν την ανεξαρτησία τους, την κοινωνική και επαγγελματική ένταξή τους και τη συμμετοχή τους στη ζωή της κοινότητας καθώς και να προάγουν την εφαρμογή της αρχής της μη διάκρισης (άρθρο 26 και άρθρο 21 του Χάρτη των Θεμελιωδών Δικαιωμάτων της Ευρωπαϊκής Ένωσης [10]).

[10] ΕΕ C 364, 18.12.2000, σ.1-22

(9) Το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών έχουν προτρέψει την Κοινότητα να ενισχύσει τη συμβολή της στις προσπάθειες των κρατών μελών να προωθήσουν τις ίσες ευκαιρίες για τα άτομα με ειδικές ανάγκες προκειμένου να ενταχθούν στην κοινωνία.

(10) Η Επιτροπή ενέκρινε στις 12 Μαΐου 2000 ανακοίνωση με τίτλο "Προς μια Ευρώπη χωρίς φραγμούς για τα άτομα με ειδικές ανάγκες" στην οποία αναλαμβάνει τη δέσμευση να αναπτύξει και να υποστηρίξει μια πλήρη και ολοκληρωμένη στρατηγική για την αντιμετώπιση των κοινωνικών και αρχιτεκτονικών εμποδίων καθώς και των εμποδίων σχεδιασμού που περιορίζουν αδικαιολόγητα την πρόσβαση των ατόμων με ειδικές ανάγκες στις κοινωνικές και οικονομικές δραστηριότητες. Το Κοινοβούλιο ενέκρινε ίδιο ψήφισμα με ομοφωνία.

(11) Το γενικό πλαίσιο για την ίση μεταχείριση στην απασχόληση και την εργασία που προβλέπεται από την οδηγία 2000/78/ΕΚ [11] του Συμβουλίου και το κοινοτικό πρόγραμμα για την ενίσχυση και τη συμπλήρωση των νομοθετικών μέτρων σε επίπεδο Κοινότητας και κρατών μελών που θεσπίστηκε με την απόφαση 750/2000/ΕΚ [12] του Συμβουλίου, έχουν στόχο να αλλάξουν τις πρακτικές και τις νοοτροπίες μέσω της κινητοποίησης των ενδιαφερόμενων φορέων και της καθιέρωσης της ανταλλαγής πληροφοριών και των ορθών πρακτικών.

[11] ΕΕ L 303, 2.12.2000, σ.16

[12] ΕΕ L 303, 2.12.2000, σ.23

(12) Εφόσον ο αποκλεισμός των ατόμων με ειδικές ανάγκες από την αγορά εργασίας συνδέεται άμεσα με προβλήματα διάρθρωσης και συμπεριφοράς, προκαταλήψεις και με την έλλειψη ενημέρωσης για τα άτομα με ειδικές ανάγκες, πρέπει η κοινωνία να ευαισθητοποιηθεί όσον αφορά τα δικαιώματα, τις ανάγκες και τις δυνατότητες των ατόμων με ειδικές ανάγκες και απαιτείται κοινή προσπάθεια όλων των εταίρων για την ανάπτυξη και την προώθηση της ροής πληροφοριών καθώς και την ανταλλαγή ορθών πρακτικών. Το έργο αυτό της ευαισθητοποίησης πρέπει να επικεντρώνεται περισσότερο στις κοινωνικές πτυχές των ειδικών αναγκών.

(13) Η ευαισθητοποίηση βασίζεται κατά κύριο λόγο στην αποτελεσματική δράση σε επίπεδο κρατών μελών. Η δράση πρέπει να συμπληρώνεται από συντονισμένες προσπάθειες σε κοινοτικό επίπεδο και το Ευρωπαϊκό Έτος μπορεί να δράσει ως καταλύτης για την ευαισθητοποίηση και τη δημιουργία δυναμικής.

(14) Η συνεργασία, ο διάλογος και η προηγούμενη συνεννόηση με τα άτομα με ειδικές ανάγκες πρέπει να βρίσκονται πάντα στο επίκεντρο κάθε στρατηγικής ή πολιτικής που αφορά τα άτομα με ειδικές ανάγκες.

(15) Οι δραστηριότητες του έτους πρέπει, λαμβάνοντας υπόψη την πολυμορφία των ειδικών αναγκών, να καλύπτουν πολλές μορφές ειδικών αναγκών, ειδικότερα σωματικών, αισθητηριακών, διανοητικών και ψυχολογικών.

(16) Η συνοχή και η συμπληρωματικότητα με άλλες κοινοτικές ενέργειες είναι απαραίτητες, ιδιαίτερα όσον αφορά τις ενέργειες για την καταπολέμηση των διακρίσεων, του κοινωνικού αποκλεισμού και την προώθηση των δικαιωμάτων του ανθρώπου, της εκπαίδευσης, της κατάρτισης και της ισότητας των φύλων.

(17) Οι πληροφορίες που προέρχονται από τα κοινοτικά θεσμικά όργανα πρέπει να μπορούν να είναι διαθέσιμες ύστερα από αίτηση σε μια προσπελάσιμη μορφή παρουσίασης (μεγάλα τυπογραφικά στοιχεία, γραφή Μπράιγ, ταινίες..)

(18) Η κοινή δήλωση της 20ης Ιουλίου 2000 προβλέπει ότι η αρμόδια για τον προϋπολογισμό αρχή γνωμοδοτεί για να διαπιστώσει αν οι νέες προτάσεις που έχουν δημοσιονομικές συνέπειες είναι συμβατές με το χρηματοοικιονομικό πλαίσιο, χωρίς να υπάρχει μείωση των υπαρχουσών πολιτικών.

(19) Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) προβλέπει μεγαλύτερη συνεργασία στο κοινωνικό πεδίο ανάμεσα στην ΕΚ και τα κράτη μέλη της, αφενός, και τις χώρες της ΕΖΕΣ που συμμετέχουν στον ΕΟΧ (ΕΖΕΣ/ΕΟΧ), αφετέρου. Πρέπει να προβλεφθεί η δυνατότητα να συμμετέχουν στο πρόγραμμα οι υποψήφιες χώρες της Κεντρικής και της Ανατολικής Ευρώπης, σύμφωνα με τους όρους που έχουν οριστεί στις ευρωπαϊκές συμφωνίες, στα συμπληρωματικά πρωτόκολλα και στις αποφάσεις των αντίστοιχων Συμβουλίων Σύνδεσης, η Κύπρος και η Μάλτα με χορήγηση συμπληρωματικών πιστώσεων σύμφωνα με τις διαδικασίες που θα συμφωνηθούν με αυτές τις χώρες, καθώς και η Τουρκία, με χορήγηση συμπληρωματικών πιστώσεων, σύμφωνα με τις διαδικασίες που θα συμφωνηθούν με αυτή τη χώρα.

(20) Σύμφωνα με τις αρχές της επικουρικότητας και της αναλογικότητας όπως ορίζονται στο άρθρο 5 της συνθήκης, οι στόχοι της προτεινόμενης ενέργειας που αποβλέπει στην αύξηση της ευαισθητοποίησης σε κοινοτικό επίπεδο για τα δικαιώματα των ατόμων με ειδικές ανάγκες δεν μπορούν να επιτευχθούν επαρκώς από τα κράτη μέλη λόγω, μεταξύ άλλων, της κοινοτικής διάστασης του θέματος, της ανάγκης για πολυμερείς συμπράξεις, της διακρατικής ανταλλαγής πληροφοριών και της διάδοσης σε κοινοτικό επίπεδο των ορθών πρακτικών. Η παρούσα απόφαση περιλαμβάνει τα αναγκαία για την επίτευξη αυτών των στόχων.

(21) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [13], πρέπει να εγκριθούν μέτρα για την εκτέλεση της παρούσας απόφασης, χρησιμοποιώντας τη διαδικασία της συμβουλευτικής επιτροπής που προβλέπεται στο άρθρο 3 της προαναφερόμενης απόφασης.

[13] ΕΕ L 184,17.07.1999, σ. 23

ΑΠΟΦΑΣIZΕΙ:

Άρθρο 1 Ανακήρυξη του Ευρωπαϊκού Έτους των Ατόμων με Ειδικές Ανάγκες

Το έτος 2003 ανακηρύσσεται "Ευρωπαϊκό Έτος των Ατόμων με Ειδικές Ανάγκες".

Άρθρο 2 Στόχοι

Οι στόχοι του Ευρωπαϊκού Έτους των Ατόμων με Ειδικές Ανάγκες είναι:

α) να αυξηθεί η ευαισθητοποίηση για το δικαίωμα των ατόμων με ειδικές ανάγκες να προστατεύονται από τις διακρίσεις και να απολαμβάνουν πλήρως ως ισότιμοι πολίτες τα θεμελιώδη δικαιώματα του ανθρώπου, όπως αυτά ορίζονται, μεταξύ άλλων, στις διατάξεις του Χάρτη των Θεμελιωδών Δικαιωμάτων της Ευρωπαϊκής Ένωσης.

β) να ενθαρρυνθεί ο προβληματισμός και η συζήτηση όσον αφορά τα μέτρα που απαιτούνται για την προώθηση των ίσων ευκαιριών για τα άτομα με ειδικές ανάγκες στην Ευρώπη.

γ) να προωθηθεί η ανταλλαγή εμπειριών σχετικά με τις ορθές πρακτικές και τις αποτελεσματικές στρατηγικές σε τοπικό, εθνικό και ευρωπαϊκό επίπεδο.

δ) να ενισχυθεί η συνεργασία μεταξύ όλων των ενδιαφερόμενων μερών, δηλαδή των κυβερνήσεων σε όλα τα επίπεδα, του ιδιωτικού τομέα, των κοινοτήτων, των εθελοντικών ομάδων, των μη κυβερνητικών οργανώσεων, των φιλανθρωπικών οργανώσεων, των κοινωνικών εταίρων, του εκπαιδευτικού τομέα καθώς και κάθε είδους οργανώσεων των ατόμων με ειδικές ανάγκες ή που ενεργούν υπέρ των ατόμων με ειδικές ανάγκες και των οικογενειών τους, με την κοινωνία γενικά και, κατά περίπτωση, με την υποστήριξη της έρευνας.

ε) να τονισθεί η θετική συμβολή των ατόμων με ειδικές ανάγκες στο σύνολο της κοινωνίας, ιδιαίτερα μέσω της αξιοποίησης της διαφορετικότητάς τους και μέσω της δημιουργίας ενός θετικού και φιλόξενου περιβάλλοντος.

σ) να συνειδητοποιήσουν οι πολίτες την ετερότητα των ατόμων με ειδικές ανάγκες και τις πολλαπλές διακρίσεις που αντιμετωπίζουν τα άτομα αυτά.

η) να τονιστεί η σημασία του ρόλου της οικογένειες σε κάθε στάδιο της ζωής των ατόμων με ειδικές ανάγκες και να δοθεί ιδιαίτερη σημασία στα προβλήματα που προκύπτουν όταν οι γονείς ενός παιδιού με ειδικές ανάγκες γερνούν.

θ) να δοθεί ιδιαίτερη προσοχή στην κατάσταση των ατόμων με σοβαρές ή πολλαπλές ειδικές ανάγκες και στην ανάγκη να καταπολεμηθούν οι καταχρήσεις και οι πράξεις βίας που διαπράττονται κατά των ατόμων με ειδικές ανάγκες, ιδίως κατά εκείνων που ζουν σε ιδρύματα.

κ) να δοθεί ιδιαίτερη προσοχή στην ευαισθητοποίηση για το δικαίωμα των παιδιών και των νέων με ειδικές ανάγκες στις ίσες ευκαιρίες στην εκπαίδευση, έτσι ώστε να ενθαρρυνθεί και να υποστηριχθεί η πλήρης ένταξή τους στην κοινωνία και να ενθαρρυνθεί η ανάπτυξη μιας ευρωπαϊκής συνεργασίας μεταξύ των εκπαιδευτών των παιδιών και των νέων με ειδικές ανάγκες προκειμένου να βελτιωθεί η ένταξη των μαθητών και των σπουδαστών με ειδικές ανάγκες στα ειδικά ή κανονικά ιδρύματα, καθώς και στα ευρωπαϊκά και διεθνή προγράμματα ανταλλαγών.

Άρθρο 3 Περιεχόμενο των ενεργειών

1. Τα μέτρα που προορίζονται για την επίτευξη των στόχων που ορίζονται στο προαναφερόμενο άρθρο 2 μπορούν να έχουν ως αποτέλεσμα την ανάπτυξη των ακόλουθων δραστηριοτήτων ή τη χορήγηση ενίσχυσης στο πλαίσιό τους :

(α) συνεδρίων και εκδηλώσεων.

(β) εκστρατειών ενημέρωσης και προώθησης για την παραγωγή εργαλείων και βοηθημάτων στα οποία θα έχουν πρόσβαση τα άτομα με ειδικές ανάγκες σε όλη την Κοινότητα.

(γ) της συνεργασίας με κάθε είδους ΜΜΕ.

(δ) ερευνών και μελετών σε κοινοτική κλίμακα.

(ε) τη σύναψη εταιρικών σχέσεων μεταξύ όλων των ενδιαφερομένων σε τοπικό, εθνικό και ευρωπαϊκό επίπεδο.

2. Λεπτομέρειες των μέτρων που αναφέρονται στην παράγραφο 1 περιλαμβάνονται στο παράρτημα.

Άρθρο 4 Υλοποίηση σε κοινοτικό επίπεδο

Η Επιτροπή εξασφαλίζει την υλοποίηση των κοινοτικών ενεργειών που καλύπτονται από την παρούσα απόφαση σύμφωνα με το παράρτημα.

Ανταλλάσσει τακτικά απόψεις με τους εκπροσώπους των ατόμων, των ομάδων και των οργανώσεων των ατόμων με ειδικές ανάγκες σε κοινοτικό επίπεδο όσον αφορά το σχεδιασμό, την εφαρμογή και τη συνέχεια του Ευρωπαϊκού Έτους των πολιτών με ειδικές ανάγκες. Για το σκοπό αυτό η Επιτροπή θέτει τις σχετικές πληροφορίες στη διάθεση αυτών των εκπροσώπων. Η Επιτροπή ενημερώνει την επιτροπή που συγκροτήθηκε στα πλαίσια του άρθρο 6 (1) για τη γνώμη των ανωτέρω φορέων.

Άρθρο 5 Συνεργασία και υλοποίηση σε εθνικό επίπεδο

1. Κάθε κράτος μέλος έχει την ευθύνη για το συντονισμό και την εφαρμογή σε εθνικό επίπεδο των ενεργειών που προβλέπονται στην παρούσα απόφαση, συμπεριλαμβανομένης της επιλογής σχεδίων στο πλαίσιο του τμήματος Β του παραρτήματος.

Για το σκοπό αυτό κάθε κράτος μέλος κατά περίπτωση ύστερα από διαβούλευση με τις περιφερειακές αρχές και την τοπική αυτοδιοίκηση, συγκροτεί ή διορίζει μια εθνική μονάδα συντονισμού ή ένα αντίστοιχο διοικητικό φορέα για την οργάνωση της συμμετοχής του στο Ευρωπαϊκό Έτος των ατόμων με ειδικές ανάγκες. Ο φορέας αυτός καλύπτει διάφορα είδη ειδικών αναγκών και μέσω μιας εκτενούς διαβούλευσης εκπροσωπεί οργανώσεις οι οποίες με τη σειρά τους εκπροσωπούν τα άτομα με ειδικές ανάγκες καθώς και άλλα ενδιαφερόμενα μέρη.

2. Σύμφωνα με τη διαδικασία που αναφέρεται στο άρθρο 6, παράγραφος 2, η Επιτροπή καθορίζει συνολικές επιχορηγήσεις που χορηγούνται στα κράτη μέλη για την υποστήριξη ενεργειών σε εθνικό, περιφερειακό και τοπικό επίπεδο. Συνολικές επιχορηγήσεις θα χορηγηθούν μόνο σε οργανισμούς δημοσίου δικαίου ή σε οργανισμούς με αποστολή δημόσιων υπηρεσιών την οποία εγγυώνται τα κράτη μέλη.

3. Η διαδικασία για τη χρήση των συνολικών επιχορηγήσεων είναι προϊόν συμφωνίας μεταξύ της Ευρωπαϊκής Επιτροπής και του εν λόγω κράτους μέλους.

Η διαδικασία περιλαμβάνει ιδίως, σύμφωνα με το δημοσιονομικό κανονισμό που ισχύει για το γενικό προϋπολογισμό των Ευρωπαϊκών Κοινοτήτων:

(α) τα μέτρα που θα εφαρμοστούν.

(β) τα κριτήρια για την επιλογή των δικαιούχων.

(γ) τους όρους και τα ποσοστά της ενίσχυσης.

(δ) τις ρυθμίσεις για την παρακολούθηση, την αξιολόγηση και την εξασφάλιση του δημοσιονομικού ελέγχου της συνολικής επιχορήγησης.

Άρθρο 6 Επιτροπή

1. Η Επιτροπή επικουρείται από μια επιτροπή που αποτελείται από εκπροσώπους των κρατών μελών και πρόεδρος της οποίας είναι ο εκπρόσωπος της Επιτροπής.

2. Όπου γίνεται παραπομπή σε αυτή την παράγραφο, ισχύει η διαδικασία για τη συμβουλευτική επιτροπή που αναφέρεται στο άρθρο 3 της απόφασης 1999/468/ΕΚ, σύμφωνα με το άρθρο 7 της ίδιας απόφασης.

Άρθρο 7 Χρηματοοικονομικές ρυθμίσεις

1. Τα μέτρα που έχουν κοινοτικό χαρακτήρα, όπως περιγράφονται στο τμήμα Α του παραρτήματος, ενδέχεται να επιδοτηθούν έως και 80% ή να οδηγήσουν στη σύναψη συμβάσεων προμηθειών που χρηματοδοτούνται από το γενικό προϋπολογισμό των Ευρωπαϊκών Κοινοτήτων.

2. Τα μέτρα που έχουν τοπικό, περιφερειακό, εθνικό ή διακρατικό χαρακτήρα, όπως περιγράφονται στο τμήμα Β του παραρτήματος, ενδέχεται να συγχρηματοδοτηθούν από το γενικό προϋπολογισμό των Ευρωπαϊκών Κοινοτήτων έως και 50% κατ' ανώτατο όριο των συνολικών δαπανών.

Άρθρο 8 Εφαρμογή και διαδικασία επιλογής

1. Οι αποφάσεις για τη χρηματοδότηση και τη συγχρηματοδότηση των ενεργειών στο πλαίσιο του άρθρου 7, παράγραφος 1, εκδίδονται από την Επιτροπή σύμφωνα με τις διαδικασίες που ορίζονται στο άρθρο 6, παράγραφος 2. Η Επιτροπή εξασφαλίζει την ίση κατανομή ανάμεσα στα διαφορετικά πεδία των σχετικών δραστηριοτήτων.

2 Οι αιτήσεις για τη χρηματοοικονομική ενίσχυση των μέτρων στο πλαίσιο του άρθρου 7 παράγραφος 2, υποβάλλονται στα κράτη μέλη. Με βάση τη γνώμη που εκφράζουν οι εθνικές μονάδες συντονισμού, τα κράτη μέλη επιλέγουν δικαιούχους και χορηγούν χρηματοοικονομική ενίσχυση στους αιτούντες που έχουν επιλεγεί σύμφωνα με τις διαδικασίες που θα οριστούν σύμφωνα με το άρθρο 5, παράγραφος 3.

Άρθρο 9 Συνεκτικότητα, συντονισμός και συνοχή

Η Επιτροπή σε συνεργασία με τα κράτη μέλη εξασφαλίζει τη συνοχή ανάμεσα στα μέτρα που προβλέπονται στην παρούσα απόφαση και τις άλλες κοινοτικές ενέργειες και πρωτοβουλίες.

Η Επιτροπή μεριμνά επίσης ώστε να γίνουν κατάλληλες προσπάθειες για να επιτραπεί στα άτομα με ειδικές ανάγκες να συμμετάσχουν ισότιμα στα κοινοτικά προγράμματα και πρωτοβουλίες.

Εξασφαλίζει επίσης τη βέλτιστη δυνατή συνοχή ανάμεσα στο Ευρωπαϊκό Έτος των Ατόμων με Ειδικές Ανάγκες και τις άλλες κοινοτικές, εθνικές και περιφερειακές πρωτοβουλίες και πόρους που μπορούν να συμβάλουν στην επίτευξη των στόχων του Ευρωπαϊκού Έτους.

Άρθρο 10 Συμμετοχή των χωρών ΕΖΕΣ / ΕΟΧ, των συνδεδεμένων χωρών της Κεντρικής και της Ανατολικής Ευρώπης, της Κύπρου, της Μάλτας και της Τουρκίας.

Στο Ευρωπαϊκό Έτος των Ατόμων με Ειδικές Ανάγκες μπορούν να συμμετέχουν οι χώρες ΕΖΕΣ / ΕΟΧ σύμφωνα με τους όρους που ορίζονται στη συμφωνία ΕΟΧ.

Οι υποψήφιες χώρες της Κεντρικής και της Ανατολικής Ευρώπης συμμετέχουν σύμφωνα με τους όρους που ορίζονται στις ευρωπαϊκές συμφωνίες, στα συμπληρωματικά πρωτόκολλα και στις αποφάσεις των αντίστοιχων Συμβουλίων Σύνδεσης.

Η συμμετοχή της Κύπρου, της Μάλτας και της Τουρκίας θα χρηματοδοτηθεί με συμπληρωματικές πιστώσεις σύμφωνα με διαδικασίες που θα συμφωνηθούν με αυτές τις χώρες.

Άρθρο 11 Προϋπολογισμός

Οι ενέργειες που στοχεύουν να προετοιμάσουν την έναρξη του Ευρωπαϊκού Έτους μπορούν να χρηματοδοτηθούν από την 1η Ιανουαρίου 2002.

Άρθρο 12 Διεθνής συνεργασία

Στο πλαίσιο του Ευρωπαϊκού Έτους η Επιτροπή συνεργάζεται με σχετικές διεθνείς οργανώσεις.

Άρθρο 13 Παρακολούθηση και αξιολόγηση

Η Επιτροπή υποβάλει έκθεση έως τις 31.12.2004 το αργότερο, στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με την εφαρμογή, τα αποτελέσματα και τη γενική αξιολόγηση των ενεργειών που προβλέπονται στην παρούσα απόφαση. Η Επιτροπή επιθυμεί η έκθεση αυτή να συνταχθεί σε μορφότυπο προσπελάσιμο από τα άτομα με ειδικές ανάγκες.

Άρθρο 14 Έναρξη ισχύος

Η παρούσα απόφαση θα δημοσιευθεί στην Επίσημη Εφημερίδα των Ευρωπαϊκών Κοινοτήτων. Τίθεται σε ισχύ την ημέρα της δημοσίευσής της.

Βρυξέλλες, [...]

Για το Συμβούλιο

Ο πρόεδρος

[...]

ΠΑΡΑΡΤΗΜΑ

1. ΦΥΣΗ ΤΩΝ ΕΝΕΡΓΕΙΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3

(A) Ενέργειες σε κοινοτικό επίπεδο

1. Συνέδρια και εκδηλώσεις:

(α) διοργάνωση συνεδρίων σε κοινοτικό επίπεδο.

(β) διοργάνωση εκδηλώσεων ευαισθητοποίησης για τα δικαιώματα των ατόμων με ειδικές ανάγκες, συμπεριλαμβανομένων των τελετών έναρξης και λήξης του Έτους.

2. Εκστρατείες ενημέρωσης και προώθησης που περιλαμβάνουν:

α) τη δημιουργία λογότυπου και συνθημάτων του Ευρωπαϊκού Έτους των Ατόμων με Ειδικές Ανάγκες, για χρήση στο πλαίσιο όλων των δραστηριοτήτων που συνδέονται με το Έτος.

β) εκστρατεία ενημέρωσης σε κοινοτική κλίμακα.

γ) παραγωγή εργαλείων και βοηθημάτων στα οποία θα έχουν πρόσβαση τα άτομα με ειδικές ανάγκες σε όλη την Κοινότητα.

(δ) κατάλληλες πρωτοβουλίες από ευρωπαϊκές ΜΚΟ για τα άτομα με ειδικές ανάγκες που στοχεύουν στη διάδοση πληροφοριών σχετικά με το Έτος, προσαρμοσμένες στις ανάγκες των συγκεκριμένων ειδικών αναγκών και / ή των ατόμων με ειδικές ανάγκες που αντιμετωπίζουν πολλαπλές διακρίσεις.

(ε) την οργάνωση ευρωπαϊκών διαγωνισμών που προβάλουν τα επιτεύγματα και τις εμπειρίες από τα θέματα του Ευρωπαϊκού Έτους των Ατόμων με Ειδικές Ανάγκες.

Η Επιτροπή μεριμνά ώστε οι οργανώσεις των ατόμων με ειδικές ανάγκες να συμμετέχουν στη λήψη αποφάσεων όσον αφορά τα μηνύματα και τις εικόνες που αναπτύσσονται κατά τις εκστρατείες ενημέρωσης.

3. Άλλες ενέργειες:

Συνεργασία με ραδιοτηλεοπτικούς οργανισμούς και οργανισμούς ΜΜΕ στο πλαίσιο σύμπραξης για τη διάδοση των πληροφοριών σχετικά με το Έτος, για τη χρήση νέων εργαλείων που διευκολύνουν την πρόσβαση σε αυτές τις πληροφορίες (όπως υποτιτλισμός για τα άτομα με μειωμένη ακοή και περιγραφή εικόνων για τα άτομα με μειωμένη όραση) και σε άλλα προγράμματα αν είναι δυνατόν, καθώς και για τη βελτίωση της επικοινωνίας για τα άτομα με ειδικές ανάγκες.

Έρευνες και μελέτες κοινοτικής κλίμακας που περιλαμβάνουν μια σειρά ερωτήσεων οι οποίες αποσκοπούν να αξιολογήσουν την επίδραση του Ευρωπαϊκού Έτους των Ατόμων με Ειδικές Ανάγκες και οι οποίες θα συμπεριληφθούν σε μια έρευνα του ευρωβαρομέτρου. και μια έκθεση αξιολόγησης σχετικά με την αποτελεσματικότητα και τον αντίκτυπο του Ευρωπαϊκού Έτους. Η μελέτη αυτή πρέπει επίσης να αξιολογήσει τις προσπάθειες που έχουν καταβληθεί για την ενσωμάτωση των ατόμων αυτών στην Κοινότητα, ειδικότερα μέσω των προγραμμάτων που αποσκοπούν στην προώθηση ενός αυτόνομου τρόπου ζωής.

4. Αυτή η χρηματοδότηση ενδέχεται να λάβει τις ακόλουθες μορφές:

- άμεση προμήθεια αγαθών και υπηρεσιών ιδίως στον τομέα της επικοινωνίας, μέσω ανοιχτής και/ή κλειστής διαδικασίας προσκλήσεων υποβολής προσφορών.

- άμεση προμήθεια συμβουλευτικών υπηρεσιών μέσω ανοιχτής και/ή κλειστής διαδικασίας προσκλήσεων υποβολής προσφορών.

- επιδοτήσεις για την κάλυψη των δαπανών για ειδικές εκδηλώσεις σε ευρωπαϊκό επίπεδο που έχουν στόχο να αναδείξουν το σκοπό του Έτους και να αυξήσουν την ευαισθητοποίηση των πολιτών. η χρηματοδότηση αυτή δεν θα υπερβεί το 80 %.

(B) Ενέργειες σε εθνικό επίπεδο

Ενέργειες σε τοπικό, περιφερειακό, εθνικό ή διακρατικό επίπεδο ενδέχεται να εγκριθούν για χρηματοδότηση από τον κοινοτικό προϋπολογισμό έως και 50% κατ' ανώτατο όριο του κόστους, σύμφωνα με τη φύση και τους όρους της πρότασης. Μεταξύ άλλων ενδέχεται να συμπεριληφθούν:

1. Εκδηλώσεις σχετικά με τους στόχους του Ευρωπαϊκού Έτους των Ατόμων με Ειδικές Ανάγκες συμπεριλαμβανομένης της εναρκτήριας εκδήλωσης του Έτους καθώς και σύναψη εταιρικών σχέσεων με τους εκπροσώπους των ατόμων με ειδικές ανάγκες, των ατόμων και των ομάδων που εργάζονται για τα άτομα με ειδικές ανάγκες σε εθνικό, περιφερειακό και τοπικό επίπεδο καθώς και άλλα μέρη.

2. Εκστρατείες ενημέρωσης και διάδοσης παραδειγμάτων ορθής πρακτικής εκτός από εκείνες που περιγράφονται στο τμήμα 1(A) του παρόντος παραρτήματος.

3. Διοργάνωση διαγωνισμών και απονομή βραβείων.

4. Έρευνες και μελέτες εκτός από αυτές που αναφέρονται στο τμήμα 1 (Α) ανωτέρω.

(Γ) Ενέργειες που δεν λαμβάνουν χρηματοοικονομική ενίσχυση από τον κοινοτικό προϋπολογισμό

Η Κοινότητα θα προσφέρει ηθική υποστήριξη συμπεριλαμβάνοντας γραπτή έγκριση για τη χρήση του λογότυπου και άλλων υλικών που συνδέονται με το Ευρωπαϊκό Έτος για πρωτοβουλίες δημόσιων ή ιδιωτικών οργανισμών, με την προϋπόθεση ότι αυτές οι οργανώσεις μπορούν να αποδείξουν στην Κοινότητα ότι οι εν λόγω πρωτοβουλίες βρίσκονται ή θα βρίσκονται σε εξέλιξη το έτος 2003 και αναμένεται να συμβάλουν σημαντικά σε έναν ή περισσότερους στόχους του Ευρωπαϊκού Έτους.

Για την υλοποίηση των μέτρων η Επιτροπή μπορεί να προσφύγει σε τεχνική και/ή διοικητική βοήθεια, προς αμοιβαίο όφελος τόσο της Επιτροπής όσο και των δικαιούχων σε σχέση με μέτρα προσδιορισμού, προετοιμασίας, διαχείρισης, παρακολούθησης, διοικητικού και οικονομικού ελέγχου του προγράμματος ή των σχεδίων.

Η Επιτροπή μπορεί επίσης να πραγματοποιήσει μελέτες, να οργανώσει συνέδρια εμπειρογνωμόνων, να προχωρήσει σε ενέργειες ενημέρωσης και δημοσίευσης που συνδέονται άμεσα με το στόχο του παρόντος προγράμματος.